
RoboLOGO projekt: Egy oktatási célú mobil robot koncepciója

Az informatika műveltségi terület azért van különleges helyzetben a többihez képest, mert az informatika olyan dinamikusan fejlődő tudományterület, amelynek eredményei a gyakorlatban rövid időn belül meg is jelennek. Ezért a közoktatásnak feladata a digitális kompetenciafejlesztés, mivel lépést kell tartani ezzel a fejlődéssel. Ilyen terület például a néhány évvel ezelőtt még a tudományos fantasztikumok világába tartozó robotika.
A fentiek feltételezik a kapcsolódó tárgyak nemcsak tartalmi, hanem módszertani folyamatos megújulását is. Szintén ebbe az irányba mutatnak a Nat és az informatika óraszámok változásai.
A tartalmi megújulás a képzett informatikatanár kezébe kiváló motivációs lehetőségeket is ad. A közelmúlt eseményei közül kiemelhető a gimnazistákból álló magyar HungaroBots csapat győzelme a Moonbots 2012 versenyen, valamint az egyéb robotversenyeken való magas számú részvételi arány szintén azt támasztják alá, hogy a diákok érdeklődnek a téma iránt. A robotika tehát az a területe az informatikának, amely újszerűségénél és tartalmánál fogva kellően nagy motiváló erővel bír, a gyakorlatban való megjelenése is egyre intenzívebb, ugyanakkor az informatika számos területe reprezentálható általa.
Napjainkban az oktatásban erre az egyik lehetőség, hogy LEGO NXT Mindstorms készleteket használjunk. Számtalan jó tulajdonsága mellett vitathatatlanul korlátokkal is rendelkezik, mint például az, hogy a robothoz csupán maximálisan 3 motor és 4 szenzor csatlakoztatható. Szélesebb körű elterjedését a relatíve magas beszerzési ára is korlátozza. A dolgozat létrejöttének alapgondolata az volt, hogy egy olyan alternatívát mutassunk be, amely nem rendelkezik ezekkel a hátrányokkal. Szempont volt továbbá, hogy ez a lehetőség jól illeszthető legyen mind tartalmi, mind módszertani szempontból az informatika tantárgy jelenlegi oktatásába. Ezért esett a választás az Arduino platformra, amelyre a RoboLOGO projekt épül. 



